TK มั่นใจพอร์ตเช่าซื้อโตทะลุเป้า 10% ลุยขยายสาขาใน-ตปท.ต่อเนื่อง
TK มั่นใจพอร์ตเช่าซื้อโตทะลุเป้า 10% หลังมองแนวโน้มเศรษฐกิจใน H2/60 ฟื้นตัว ลุยขยายสาขาทั้งใน-ตปท.ต่อเนื่อง
11 ส.ค. 2560

นางสาวปฐมา พรประภา กรรมการผู้จัดการ บริษัท ฐิติกร จำกัด (มหาชน) หรือ TK เปิดเผยว่า บริษัทมั่นใจว่าอัตราเติบโตของพอร์ตเช่าซื้อจะเติบโตมากกว่าเป้าหมายที่ตั้งไว้ 10% จากมองแนวโน้มธุรกิจในครึ่งปีหลังนี้ เริ่มเห็นสัญญาณการฟื้นตัวทางเศรษฐกิจ ไม่ว่าจะเป็นปริมาณผลผลิตทางการเกษตรที่มีเพิ่มมากขึ้น ,ธุรกิจการท่องเที่ยวที่ดีขึ้น
อย่างไรก็ตามก็ยังต้องระวัง ซึ่งอาจจะมีปัจจัยที่นอกเหนือการควบคุม เช่น ภัยธรรมชาติอย่างการเกิดน้ำท่วมในบางพื้นที่ ค่าเงินบาทแข็งซึ่งอาจจะมีผลกับการส่งออก เป็นต้น โดยบริษัทมีแผนการขยายสาขาทั้งในและต่างประเทศต่อเนื่อง โดยในประเทศมีแผนจะขยายสาขาเพิ่มอีกประมาณ 4 สาขา รวมเป็น 92 สาขาภายในสิ้นปีนี้
สำหรับในตลาดต่างประเทศ บริษัทกำลังขออนุญาตเพิ่ม 2 สาขาในลาว อีกทั้งคณะกรรมการบริหาร TK มีมติอนุมัติให้เพิ่มทุนจดทะเบียนใน บริษัท ซัวสดัย ไฟแนนซ์ จำกัด ซึ่งเป็นบริษัทลูกของ TK ที่ดำเนินธุรกิจเช่าซื้อรถจักรยานยนต์ในกัมพูชา จาก 1 ล้านเหรียญสหรัฐ เป็น 2.5 ล้านเหรียญสหรัฐ เพื่อรองรับแผนการขยายงานในกัมพูชาที่จะมีการเพิ่มสาขาจาก 3 สาขาเป็น 6 สาขาภายในปีนี้
“ผลประกอบการในประเทศสาธารณรัฐประชาธิปไตยประชาชนลาวและราชอาณาจักรกัมพูชา มีการเติบโตสูงอย่างต่อเนื่อง โดยครึ่งปีแรกของปีนี้ บริษัทสาขาในกัมพูชาเติบโตถึง 93% ในขณะที่บริษัทสาขาในประเทศลาวเติบโต 65% ถือเป็นตลาดที่มีศักยภาพในการเติบโตสูง โดยมีหนี้เสียในอัตราที่ค่อนข้างต่ำ ส่งผลให้สัดส่วนพอร์ทเช่าซื้อจากต่างประเทศในปีนี้เพิ่มขึ้นจาก 2% ณ สิ้นปีที่แล้วมาเป็น 3% ในครึ่งปีนี้”นางสาวปฐมา กล่าว